Eerste burger kry hofbevel oor lasterlike beweringsZandile Gumede. Foto: http://www.durban.gov.za/ Zandile Gumede, burgemeester van die eThekwini-metro, het ŉ hofbevel bekom in ŉ poging om bewerings wat teen haar gemaak word, stop te sit. Die burgemeester se kantoor het gesê die hooggeregshof in Durban het onlangs ŉ hofbevel uitgereik wat die Durbanse sakeman Calvin Mathibeli verbied om lasterlike bewerings teen Gumede te maak. Volgens die burgemeester word veldtogte in die media gevoer om haar as ŉ korrupte leier uit te maak wat die toekenning van tenders beïnvloed. Die Sunday Tribune het op 29 Julie vanjaar ŉ onderhoud met Mathibeli gepubliseer waarin hy dié bewerings teen Gumede gemaak het. Dit is ook later tydens ŉ radio-onderhoud en in die sosiale media gemaak. Dit word beweer dat Gumede verantwoordelik was vir die toekenning van ŉ R650 miljoen-konstruksieprojek aan agt maatskappye in 2015. Mathibeli, wat een van die kontrakteurs was wat ’n tender gekry het om op die projek te werk, beweer Gumede het op omkoopgeld van R100 000 aangedring. Hy beweer verder dat Gumede daarop aangedring het dat sy maatskappy se kontrak opgeskort word. Volgens Gumede het sy egter nooit enige instruksies gegee vir onwettige of kriminele dade nie. Sy meen die bewerings dat sy dit gedoen het, is lasterlik en dat sy om dié rede die hooggeregshof in Durban genader het. Die hof het Mathibeli beveel om nie enige verdere lasterlike bewerings teen Gumede te maak nie. “Ek het gesien dat sommige koerante bevooroordeeld is oor die kwessies voor hulle feitlike antwoorde gegee word. Ek verstaan dit is nie joernaliste se plig om my lof te besing nie. Ek aanvaar konstruktiewe kritiek wat deur feite gerugsteun word. Ek sal egter nie huiwer om regstappe te neem teen mense wat my goeie naam deur die modder wil sleep nie.”